Diari Oficial de la Generalitat Valenciana


Sumari del DOGV 4979, del 06-04-2005 (2005/2856)

RESOLUCIÓ de 23 de febrer de 2005, del director general d'Energia, per la qual s'atorga a Gas Natural Cegas, SA autorització administrativa per a la construcció de la xarxa de distribució de gas natural canalitzat en el terme municipal de Monforte del Cid en la província d'Alacant (CBVARI/2000/2 i CBVARI/2000/14). Expedient 882/01.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4979

Data del DOGV
:   06-04-2005

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2005/2856


Data del document
:   23-02-2005

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Monforte del Cid
    * empresa privada
    * indústria energètica
    * proveïment energètic

RESOLUCIÓ de 23 de febrer de 2005, del director general d'Energia, per la qual s'atorga a Gas Natural Cegas, SA autorització administrativa per a la construcció de la xarxa de distribució de gas natural canalitzat en el terme municipal de Monforte del Cid en la província d'Alacant (CBVARI/2000/2 i CBVARI/2000/14). Expedient 882/01. [2005/M2856]
  
Vista la sol·licitud presentada per a la Compañía Española de Gas, SA, hui Gas Natural Cegas, SA, amb data 23 de març de 2000 en el Servici Territorial d'Indústria i Energia d'Alacant de la Conselleria d'Indústria i Comerç, juntament amb l'estudi d'inversions i planificació de xarxa de gas natural per canalització firmat per l'enginyer tècnic industrial Pedro Roldán Porta i visat pel Col·legi Oficial de Pèrits i Enginyers Tècnics Industrials de València amb data 6 de març de 2000, perquè li siga atorgada l'autorització administrativa de la construcció de la xarxa de distribució de gas natural en el municipi de Monforte del Cid, província d'Alacant, per a usos domèstics, comercials i industrials.
  
Vist que l'esmentat Servici Territorial, amb data de registre d'eixida 30 de maig de 2000, va sol·licitar informació a Gas Natural Cegas, SA, respecte a determinats aspectes complementaris de l'expedient, així com de la necessitat d'aportar un projecte independent de la xarxa de connexió en alta pressió per al cas de sol·licitar autorització administrativa en tot el terme municipal. Per mitjà d'escrit de data de Registre d'entrada 2 d'agost de 2000 presentat davant del Servici Territorial com a annex a l'autorització sol·licitada, Gas Natural Cegas, SA, va contestar, en síntesi, el següent:
  
- Que s'adjunten plànols de data 4 de juliol de 2000 on s'indiquen les dos fases del projecte, i s'inclouen únicament els trams de mitja pressió A, segons determinades zones del nucli urbà.
  
- La periodificació del projecte, s'inicia en el termini màxim de sis mesos, des de la concessió de l'autorització administrativa i obtenció de la llicència d'obres, i es fixa en dos anys per a la primera fase i cinc anys per a la segona.
  
- La manifestació que l'autorització administrativa sol·licitada tan sols feia referència a les xarxes de distribució indicades en els plànols que s'adjuntaven amb data 4 de juliol de 2000 en la seua primera i segona fase.
  
Vist que la companyia Mediterránea de Gas Canalizado, SA va presentar amb data 8 de maig de 2000 en el Servici Territorial d'Indústria i Energia d'Alacant de la Conselleria d'Indústria i Comerç un escrit en què sol·licitava l'autorització administrativa prèvia per al desenvolupament del servici de la distribució de gas natural per canalització, per a usos domèstics, comercials i xicotets industrials en el terme municipal de Monforte del Cid (Alacant), i aportava estudi de viabilitat tecnicoeconòmic i protecció de màxima xarxa de distribució de gas firmat per l'enginyer industrial José María Salinas Lecina i visat pel Col·legi Oficial d'Enginyers Superiors Industrials de la Comunitat Valenciana i Albacete, demarcació d'Alacant, el 2 de maig de 2000.
  
Vist que el Servici Territorial mencionat, amb data de registre d'eixida 30 de maig de 2000, va sol·licitar informació a Mediterránea de Gas Canalizado, SA, respecte a determinats aspectes complementaris de l'expedient, així com de la necessitat d'aportar un projecte independent de la xarxa de connexió en alta pressió per al cas de sol·licitar autorització administrativa en tot el terme municipal. Per mitjà d'escrit de data de registre d'entrada 19 de juny de 2000 presentat davant del Servici Territorial, Mediterránea de Gas Canalizado, SA, va contestar, en síntesi, el següent:
  
- Que en els annexos del projecte (plànols 1, 2, 3, 4 escala 1:1000) resulta el traçat de la xarxa corresponent a l'autorització sol·licitada.
  
- Que en el punt 7 del projecte Programa de realització resulta indicat el programa de construcció de les instal·lacions en dos fases. Cada fase amb un programa d'obres estimat d'un any a partir de la data de l'obtenció de l'autorització administrativa, segons zones extraurbanes o urbanes, part subterrània i aèria segons l'adquisició dels usuaris.
  
Vist que realitzada concurrentment la informació pública, a què fa referència l'article 73.4 de la Llei 34/1998, de 7 d'octubre, del Sector d'Hidrocarburs (BOE de 8 d'octubre de 1998), l'anunci corresponent es va publicar en els diaris La Verdad i El Mundo els dies 23 i 24 d'octubre de 2000, respectivament; en el Butlletí Oficial de la Província d'Alacant, de 20 de desembre de 2000; en el Diari Oficial de la Generalitat Valenciana, de 5 de setembre de 2001, i en el tauler d'anuncis de l'Ajuntament de Monforte del Cid durant el termini de 20 dies hàbils -com consta en l'expedient segons l'escrit rebut de l'alcalde de la corporació de 13 de desembre de 2000-. D'acord amb la documentació que hi ha en l'expedient, no s'han presentat al·legacions a la mencionada sol·licitud dins del termini establit reglamentàriament.
  
Vist que en la data en què es va dictar la present resolució, consta justificadament acreditada a esta Direcció General d'Energia la inscripció de Gas Natural Cegas, SA, en la secció corresponent del Registre Administratiu de Distribuïdors, Comercialitzadors i Consumidors Qualificats de Combustibles Gasosos per Canalització i que s'ha complit la disposició transitòria cinquena del Reial Decret 1.434/2002, de 27 de desembre.
  
Igualment consten en els estudis aportats en l'expedient, tant per Gas Natural Cegas, SA, com per Mediterránea de Gas Canalizado, SA, les dades relatives al punt de connexió, en relació amb el que establix l'article 12 del citat reial decret, des del qual s'alimenten les instal·lacions de distribució les autoritzacions de les quals es van sol·licitar.
  
D'una altra part i a pesar d'haver sigut sol·licitats una sèrie de punts, entre estos la justificació de la inscripció en el registre administratiu referit, per mitjà d'un escrit amb data de registre d'eixida 20 d'octubre de 2003 de la Direcció General d'Indústria i Investigació Aplicada de la Conselleria d'Indústria, Comerç i Turisme a ambdós empreses sol·licitants, el primer intent de notificació de l'esmentat requeriment al domicili social de la companyia Mediterránea de Gas Canalizado, SA, no va ser atés, i es va realitzar una segona remissió que va ser tornada per ser el domicili desconegut, i es va rebre en la Conselleria d'Indústria, Comerç i Turisme, amb data 27 d'octubre de 2003, el justificant de recepció corresponent, i fins ara no s'ha produït cap comunicació per part de la citada mercantil.
  
Vist que la Llei 34/1998, de 7 d'octubre, del Sector d'Hidrocarburs, en la disposició addicional sisena, extingix totes les concessions per a activitats incloses en el servici públic de subministrament de gasos combustibles per canalització, i queden substituïdes de ple dret per autoritzacions administratives de les establides en el títol IV de l'esmentada llei.
  
Atés l'informe emés pel Servici Territorial d'Indústria i Energia de la Conselleria d'Innovació i Competitivitat de 5 de desembre de 2001, sobre les sol·licituds presentades d'autorització administrativa per a la construcció de la xarxa de distribució de gas natural en el terme municipal de Monforte del Cid.
  
Vist que per aplicació de l'article 55 punt 1 apartat b) de l'esmentada Llei 34/1998, de 7 d'octubre, les instal·lacions de distribució de gas natural requerixen autorització administrativa prèvia.
  
Atés el Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
  
Atés que s'han complit els tràmits reglamentaris en l'expedient instruït a este efecte.
  
Atés que d'acord amb l'article 73.2 i l'article 3.3. d) de la Llei 34/1998 i l'article 16 del Decret 118/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport, la competència per a resoldre correspon a la Direcció General d'Energia.
  
Esta Direcció General d'Energia resol
  
Atorgar autorització administrativa per a la construcció de la xarxa de distribució de gas natural en la localitat de Monforte del Cid a la província d'Alacant, les característiques principals de la qual són:
  
Subjecte: Gas Natural Cegas, SA.
  
Tipus de gas: gas natural.
  
Punt de connexió:
  
Gasoducte d'Enagas, d'acord amb el que s'ha indicat en el plànol núm. 1 del projecte.
  
L'estació de regulació i mesura disposa d'una pressió d'entrada màxima de 16 Kg/cm² i mínima de 5 Kg/cm², i d'eixida a mitja pressió i un cabal de 1000 Nm³ /h.
  
Zona geogràfica: la delimitada per les instal·lacions descrites en el plànol de data 04/07/00.
  
Compromisos i plans d'expansió: a este efecte han de considerar-se les condiciones exposades en l'apartat quart d'esta resolució.
  
Característiques de les instal·lacions autoritzades: connexió d'acer APA de 4'' de diàmetre i 1700 m de longitud. A partir de l'ERM citada, es distribuïx la xarxa amb canonada de polietilé i diàmetres de 90, 110 i 160 mm² .
  
Pressupost de projecte presentat: 1.773.823,99 euros.
  
La present autorització administrativa prèvia s'atorga a l'empara del que disposen els articles 3.3 apartat d) i 73.2 de la Llei 34/1998, de 7 d'octubre, del Sector d'Hidrocarburs, i quedarà sotmesa a les condicions que figuren a continuació:
  
Primera. El titular d'esta constituirà en el termini d'un mes, a partir de la data de la notificació de la present resolució, una garantia per valor de 35.476,47 euros, import del dos per cent del pressupost de la instal·lació que figura en l'expedient de sol·licitud, que cal presentar en el Servici Territorial d'Energia d'Alacant, per a garantir el compliment de les seues obligacions, d'acord amb el punt 4 de l'article 73 de la Llei 34/1998, de 7 d'octubre, del Sector d'Hidrocarburs.
  
La fiança esmentada es constituirà en la Tresoreria del Servici Territorial d'Alacant de la Conselleria d'Economia, Hisenda i Ocupació, de conformitat amb l'Orde de 14 de febrer de 1986 i l'Orde de 16 de desembre de 1996 de la Conselleria d'Economia i Hisenda, per les quals es regula el procediment de constitució i devolució de fiances. La fiança serà tornada al titular de la present autorització una vegada que el Servici Territorial d'Energia d'Alacant formalitze l'acta de posada en marxa de les instal·lacions a què es referix la present resolució.
  
Segona. Gas Natural Cegas, SA complirà les obligacions que estrictament s'assenyalen en l'article 74 Obligacions dels distribuïdors de gas natural i en el punt 1 de l'article 83 Obligacions i drets dels distribuïdors i comercialitzadors en relació al subministrament, de la Llei 34/1998, de 7 d'octubre, del Sector d'Hidrocarburs, així com en el punt 3 de l'article 10 del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural. En especial, estarà obligada a procedir a l'ampliació de les instal·lacions de distribució, en l'àmbit geogràfic de la seua autorització, quan siga necessari atendre noves demandes de subministrament de gas, sense perjuí del que resulte de l'aplicació del règim reglamentàriament establit per a les connexions.
  
Tercera. El titular de la present autorització gaudirà, com a distribuïdor, dels drets que assenyalen els articles 75 i 83 de la Llei 34/1998, de 7 octubre, del Sector d'Hidrocarburs, així com els que s'assenyalen en l'article 10 del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
  
Quarta. Les instal·lacions que s'han d'establir es faran d'acord amb el projecte tècnic d'execució que cal presentar en el Servici Territorial d'Energia d'Alacant dins del termini de dos mesos, comptadors a partir de la data de la notificació de la present resolució, i es referiran als elements compresos en l'àmbit d'aplicació del Reglament de Xarxes i Connexions de Combustibles Gasosos aprovat per l'Orde de 18 de novembre de 1974 (BOE 6 desembre 1974) i modificat per l'Orde de 26 d'octubre de 1983 (BOE 08.11.1983) i la seua correcció d'errors (BOE 23.07.1984), l'Orde de 6 de juliol de 1984 (BOE 23.07.1984), l'Orde de 9 de març de 1994 (BOE 21.03.1994), l'Orde de 29 de maig de 1998 (BOE 11.06.1998), i compliran este reglament, així com les disposicions i normes tècniques que en general s'apliquen. Estes instal·lacions estaran previstes per a respondre als avanços tecnològics en el camp del gas i aconseguir proveïments flexibles i segurs.
  
En particular este projecte tècnic haurà de fer menció així mateix dels apartats següents:
  
- Assenyalar en un plànol a escala mínima 1:2.500, la zona geogràfica per a la qual s'ha atorgat l'autorització administrativa, i s'ha de fer referència al plànol o plànols del projecte en els quals es delimita adequadament l'àmbit geogràfic i es definix la instal·lació principal de la xarxa.
  
Igualment hauran d'identificar-se els límits i les distàncies existents en la zona objecte d'autorització, amb limitacions al sòl classificat com a urbà o urbanitzable amb projecte d'urbanització aprovat.
  
- Pla d'expansió de la xarxa en la zona: hauran d'identificar-se, igualment, els límits i les distàncies existents en el pla esmentat, amb limitació d'expansió al sòl classificat com a urbà o urbanitzable amb projecte d'urbanització aprovat i situat en l'interior de l'àmbit territorial definit en el plànol número 0 del projecte.
  
Cinquena. La present autorització en cap cas es considerarà concedida en règim de monopoli ni concedirà drets exclusius, tal com indica l'article 73 de la Llei 34/1998, de 7 d'octubre, del Sector d'Hidrocarburs.
  
Sisena. La present autorització administrativa s'entén sense perjuís i independentment de les concessions, llicències, permisos o autoritzacions de competència municipal, provincial, autonòmica, estatal o d'este o altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient, tot això d'acord amb el que disposa l'article 73.4 de la Llei 34/1998, de 7 d'octubre.
  
Setena. La determinació de les tarifes i del règim econòmic que s'apliquen per al subministrament de gas natural es regiran per les disposicions vigents en cada moment.
  
Huitena. La present autorització s'atorga sense perjuí de tercers i deixant fora de perill els drets particulars.
  
Novena. Serà causa de revocació de la present autorització administrativa prèvia l'incompliment de les condicions expressades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.
  
Deu. La present autorització entrarà en vigor l'endemà de la data de la notificació.
  
La present resolució no és definitiva en via administrativa i en contra podrà interposar-se recurs d'alçada davant del secretari autonòmic d'Infraestructures en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.